অভিষেক বন্দ্যোপাধ্যায়ের সামনেই তৃণমূলের গোষ্ঠী কোন্দল সামনে এল। বাঁকুড়ার বিষ্ণুপুর বিধানসভার রাধানগরে জনসভায় প্রকাশ্যেই মঞ্চে বক্তৃতারত বিধায়ক তুষার ভট্টাচার্যকে গালাগালি দিতে থাকেন কয়েকজন তৃণমূলের সদস্যই। অভিযোগ, যাঁরা গালি দিচ্ছিলেন তাঁরা বিষ্ণুপুরের পুরপ্রধান শ্যাম মুখোপাধ্যায়ের অনুগামী।  

এই বিষয়ে অন্যান্য খবর

অমিতকে ৭২ ঘণ্টা সময় অভিষেকের, পিছু না হঠলেই ক্রিমিনাল কেস


যে সময়ের ঘটনা তখন তৃণমূল কংগ্রেসের যুব সভাপতি তথা সাংসদ অভিষেক সবে মাত্র বাঁকুড়া জেলা তৃণমুল কংগ্রেসের ডাকে অনুষ্ঠিত ওই সভায় উপস্থিত হয়েছেন। জনারণ্যে থইথই জনসভা প্রাঙ্গণ। মঞ্চে বক্তৃতা দিচ্ছেন তুষারবাবু। সেই সময়ই মঞ্চের সামনের আসনের বাঁ দিকে উপস্থিত কয়েকজন তুষারবাবুর উদ্দেশে গালাগালি দিতে থাকেন। প্রসঙ্গত, অভিষেক বাঁকুড়া জেলার অবসার্ভারও বটে। তাঁর সামনেই এমন ঘটনা ঘটে।
তড়িঘড়ি পরিস্থিতি সামাল দিতে দেখা যায় বেশ কয়েকজন পুলিশ আধিকারিক ও জেলার নেতাকে। এরই মধ্যে তুষারবাবুর হাত থেকে মাইক্রোফোন নিয়ে বিশৃঙ্খলাকারীদের ধমক দিতে থাকেন। তিনি জানিয়ে দেন, যাঁরা এমন আচরণ করছেন, তাঁদের বিরুদ্ধে যথাযথ ব্যবস্থা নেওয়া হবে।     
এই দুই নেতার গোষ্ঠী দ্বন্দ্ব বার বার প্রকাশ্যে এসেছে। তবে এদিনের ঘটনার পরিপ্রেক্ষিতে তুষারবাবু শ্যামাপ্রসাদের অনুগামীদের অভিযুক্ত করতে চাননি। তিনি জানান, সিসিটিভি দেখে পুলিশ অপরাধীদের চিহ্নিত করবে। পাশাপাশি অভিষেকবাবু ব্যবস্থা নেবেন বলেছেন সেকথা তুলে তিনি বলেন, অভিষেকবাবুর উপরে তাঁর আস্থা রয়েছে।

এদিনের সভায় বক্তব্য রাখতে গিয়ে অভিষেকের নিশানা ছিল বিজেপি। অমিত শাহকে উদ্দেশ করে তিনি বলেন, ‘‘যারা বাংলা ভাষা জানে না, যারা বাংলার সংস্কৃতি, বাংলার কৃষ্টি, বাংলার ইতিহাস জানে না তারা এসেছে বাংলা দখল করতে!’’
বিজেপি নেতারা যেভাবে মমতা বন্দ্যোপাধ্যায়ের নামে গালিগালাজ করছে সে প্রসঙ্গ তুলে অভিষেক বলেন, ‘‘ আমাদের হাত বাঁধা। আমরা বদলার রাজনীতি করি না। আমাদের নেত্রীর নির্দেশ মেনে চলি। নেত্রী অনুমতি দিলে আমাদের কর্মীরা বুঝিয়ে দেবে কত ধানে কত চাল। 
অমিত শাহকে আইনি নোটিশ প্রসঙ্গে অভিষেক জানান, রাষ্ট্রীয় শোকের পরই যোগ্য জবাব দেওয়া হবে।